Brandstofprys daal volgende weekArgieffoto ter illustrasie (Foto: Unsplash) Die departement van energie het goeie nuus omtrent die brandstofprys vir mense wat weer begin pendel met die inwerkingtreding van vlak 4 van die koronavirus-afsonderingstydperk. Die departement het Donderdag in ’n verklaring gesê die kleinhandelprys van petrol sal Woensdag met R1,74 per liter daal terwyl die groothandelprys van diesel met soveel as R1,61 per liter sal daal. Volgens die departement sal die verkoopprys van paraffien met ’n allemintige R2,97 per liter daal. Die prys van gas sal op sy beurt Woensdag met R2,62 daal. Suid-Afrika se brandstofpryse word elke maand aangepas met inagneming van die wêreldwye oliepryse en die randwisselkoers. “Die gemiddelde internasionale produkpryse vir petrol, diesel en paraffien het in die oorsigtydperk gedaal,” het die departement gesê. Luidens die verklaring word die brandstofprys deels teengewerk deur ŉ swakker rand teenoor die Amerikaanse dollar in vergelyking met die vorige tydperk. Die laer brandstofpryse sal ŉ mate van troos aan Suid-Afrikaners bied wat finansieel gebuk gaan weens die Covid-19-pandemie.